
Invazia unei culturi străine. America ne-a deformat minţile 


Chiar nu ne putem sătura de „americanism”? 


Rețelele sociale și televiziunile sunt pline de știri americane, de vedete 
americane și idealuri americane. Chiar nu ne putem sătura de „americanism”? 


Cultura 
americană ne este inoculată până la sufocare. Unchiul Sam este atotputernic, exportă 
democrație și arme, decide cine îi este prieten și dușman. O ţară care nu se oprește în a 
deveni din ce în ce mai măreaţă se pretinde un model de urmat la nivel mondial. 


Tot ce este bun și important vine de peste Atlantic. Politică, administraţie, afaceri, 
învățământ, cultură, sport, nivel de trai, competiție. Europenii au privit cu jind spre 
America și au încercat să-i copieze stilul și tradițiile. Dar nu s-au gândit că trăiesc într-o 
lume diferită, cu mentalități diferite. 


Fast food, Halloween, modă, limbaj corporatist, „engleza americană” și kitsch-ul au 
devenit marile importuri europene. Europa s-a îndepărtat de propriile valori, orbită de 
luminile Hollywoodului. Cultura „excepționalistă” americană s-a transformat într-o forță de 


piață. 


"Americanizarea” Europei a început după cel de-al Doilea Război Mondial și s-a extins 
după sfârșitul Războiului Rece. Fostele ţări socialiste, abia ieșite de sub jugul Rusiei, i-au 
văzut pe americani ca pe niște salvatori. În sfera culturală, hegemonia SUA a fost și mai 
evidentă. Modelele americane au pătruns peste tot: cinematografie, școli, marketing, 
informatică. 


Liderii de afaceri din SUA erau dornici să-și vândă succesul în alte părţi - și să obțină 
profituri pe măsură. Europa a fost și este un teren propice în obținerea acestor câștiguri. 
Dar americanii aveau interese și motivații diferite, iar scopurile declarate ascundeau 
realități dure. 


De asemenea, corectitudinea politică a fost inventată în SUA și a fost preluată de aproape 
toate țările Uniunii Europene. Este o altă formă de invazie, poate cea mai gravă. Cumva, 
poate înlocui capitalismul și întreaga structură a unor națiuni. Termenii corecţi politic 
subminează libertatea de exprimare, printre altele. 


Ce ar trebui să facă europenii pentru a scăpa de obsesia americană? Greu de răspuns. Nu 
există o rețetă magică. Mai degrabă ar putea încerca să se uite cu alți ochi la modul lor 
de viață, la ceea ce se numește spiritul european. În multe cazuri, ar descoperi că sunt în 


avanjaj față de americani. Idolatrizarea Americii nu ar trebui să mai fie un obicei 
european. 

